11 Keresete o ile a kaela setlhopha se se laolang gore se tlhomamise gore Bakeresete ba e seng Bajuda ba ne ba sa tlhoke go rupa. (Dit. 15:19, 20) Mme gone, dingwaga morago ga moo, Bajuda ba le bantsi ba ne ba sa ntse ba rupisa bana ba bone. Fa bagolwane ba kwa Jerusalema ba ne ba utlwa gore go na le magatwe a gore Paulo ga a ikobele Molao wa ga Moshe, ba ne ba mo laela gore a dire sengwe se a neng a sa se lebelela. * (Dit. 21:20-26) Ba ne ba mo kopa gore a ye kwa tempeleng le banna ba le banê gore batho ba bone gore o “boloka Molao.” Paulo a ka bo a ile a tlhalosa gore Bakeresete ba Bajuda ke bone ba nang le bothata ka gonne ba ne ba sa tlhaloganye sentle kgang ya go rupa. Le fa go ntse jalo, Paulo o ne a itse gore bagolwane ba ne ba batla gore go nne le kutlwano mo phuthegong, ka jalo, o ile a dira fela jaaka ba ne ba mo laetse. Re ka nna ra ipotsa jaana: ‘Ke eng fa Jesu a ile a letlelela gore kgang eno e tswelele lobaka jaana e sa rarabololwa mme gone loso lwa gagwe lo ne lo fedisitse Molao wa ga Moshe?’—Bakol. 2:13, 14.